“ทัพเรือ” ยันกำลังพลเรือหลวงจักรีฯ ติดโควิด 2 นาย เร่งกักตัว-คัดกรองทั้งลำ กว่า 200 นาย
โฆษกกองทัพเรือ ยันกำลังพลเรือหลวงจักรีฯ ติดโควิด 2 นาย หลังเที่ยวโรงเบียร์ดัง จ.ชลบุรี เร่งกักตัว-คัดกรองทั้งลำอีกกว่า 200 นาย
โฆษกกองทัพเรือ ยันกำลังพลเรือหลวงจักรีฯ ติดโควิด 2 นาย หลังเที่ยวโรงเบียร์ดัง จ.ชลบุรี เร่งกักตัว-คัดกรองทั้งลำอีกกว่า 200 นาย
11 ม.ค. 2564

พล.ร.ท.เชษฐา ใจเปี่ยม โฆษกกองทัพเรือ (ทร.) เปิดเผยว่า กำลังพลของกองทัพเรือ 2 นาย ซึ่งปฏิบัติงานบนเรือหลวงจักรีนฤเบศร ติดเชื้อโควิด-19 จากการไปเที่ยวโรงเบียร์ 90 ศรีราชา จ.ชลบุรี ซึ่ง น.อ.จรัญ วทัญญู ผู้บังคับการเรือหลวงจักรีนฤเบศร ได้สั่งการให้คัดกรองกำลังพลทั้งบนเรือทั้งหมด และคัดแยกกำลังพลที่สัมผัสใกล้ชิดไปกักตัวที่อาคารรับรองสัตหีบ
ทั้งนี้ มีรายงานว่า กำลังพลทั้ง 2 นายได้เข้ารักษาตัวอยู่ที่โรงพยาบาลสมเด็จพระนางเจ้าสิริกิติ์ โดยอารป่วยมีน้ำมูก และไอเล็กน้อย ส่วนกำลังพลบนเรือหลวงจักรีนฤเบศรที่เหลือกว่า 200 นาย ได้ทำการกักตัวสังเกตอาการ และทำการตรวจหาเชื้อแล้ว โดยแบ่งออกเป็น 4 กลุ่ม คือ
1.กลุ่มที่มีความเสี่ยงต่อการติดเชื้อสูง ผลตรวจไม่พบเชื้อ ให้กักตัวที่อาคารรับรองสัตหีบ
2.กลุ่มที่ปฏิบัติงานใกล้ชิดกับกลุ่ม 1 ให้กักตัวที่อาคารรับรองสัตหีบเช่นกัน ขณะนี้รอผลการตรวจ
3.กลุ่มกักตัวบนเรือเพื่อทำหน้าที่ดูแลรักษาเรือ อยู่ระหว่างรอผลการตรวจเช่นกัน และ
4.กลุ่มที่ไม่ได้ปฏิบัติงานบนเรือในช่วงเวลาเดียวกับผู้ติดเชื้อ ให้เฝ้าสังเกตอาการอยู่ที่บ้าน